## Carlos Mazón accelerarà el “full de ruta” per a impulsar les infraestructures pendents a Elx i aconseguir que el tramvia siga una realitat en aquesta legislatura

*** Subratlla que les actuacions promeses per a Elx agafen “velocitat de creuer” gràcies a l’“alineació” aconseguida en l’arrancada de legislatura entre Generalitat, Ajuntament d’Elx i Diputació d’Alacant
* El president ratifica, després de reunir-se amb l’alcalde d’Elx, el seu compromís amb la remodelació del convent de les Clarisses per a transformar aquestes instal·lacions en seu del Museu d’Art Contemporani de la Comunitat Valenciana
* Considera prioritària la conclusió de la ronda sud i subratlla que es treballa ja amb els departaments de la Generalitat que hi estan implicats per a escometre amb “urgència” els tràmits que la possibiliten**

**Elx.**

El president de la Generalitat, Carlos Mazón, ha subratllat, en la seua primera visita institucional a la ciutat d’Elx, que el Govern Valencià accelerarà el “full de ruta” per a impulsar totes les infraestructures pendents a la ciutat i per a aconseguir que la línia de tramvia que unirà el polígon de Carrús amb Elx Parc Empresarial siga una realitat en aquesta legislatura.

Així ho ha indicat després d’una reunió amb l’alcalde d’Elx, Pablo Ruz, que, tal com ha indicat, ha servit per a avançar en el compliment dels compromisos que permeten compensar la ciutat pel “deute històric” contret.

Carlos Mazón ha subratllat que aquests compromisos i reivindicacions no només es mantenen “intactes”, sinó que agafen “velocitat de creuer”, gràcies a l’“alineació” assolida en l’arrancada de legislatura entre la Generalitat, l’Ajuntament d’Elx i la Diputació d’Alacant.

El cap del Consell ha indicat, en aquest sentit, que el canvi de signe polític en la Generalitat i l’Ajuntament d’Elx permetrà donar un impuls al tramvia i aprofitar els passos que ja va donar la Diputació d’Alacant, que va licitar l’estudi del projecte per a “guanyar temps al temps”.

Mazón, que ha subratllat que ni l’anterior Consell ni l’anterior corporació local “creien” en aquesta connexió de transport, ha insistit que “Elx pot, ho ha de fer, i es mereix tindre un tramvia en condicions” i, tal com ha avançat, per a agilitzar al màxim els terminis que permeten el desenvolupament d’aquesta infraestructura, es treballarà en coordinació amb la Diputació per a compartir l’estudi que ja va ser encarregat pel mateix president quan dirigia la institució provincial.

**Remodelació del convent de les Clarisses**

El president ha ratificat també el seu compromís amb la remodelació del convent de les Clarisses per a transformar aquestes instal·lacions en seu del Museu d’Art Contemporani de la Comunitat Valenciana.

A més, Carlos Mazón considera prioritària la fi de la ronda sud i ha assenyalat que es treballa ja amb els departaments de la Generalitat implicats per a escometre amb “urgència” els tràmits que possibiliten dur a terme una obra clau per a la “connectivitat” i la “vertebració” d’una comarca “nuclear” per al creixement econòmic de la Comunitat Valenciana. Es tracta d’un tram d’1,8 quilòmetres, per a la qual cosa hi ha prevista una dotació de 20 milions d’euros, i representa una “obligació” escometre actuacions que permeten acurtar terminis d’execució, ha precisat.

Igualment, el president ha insistit que es troben ja en la cartera de prioritats del nou Consell infraestructures sanitàries i educatives que estaven “massa temps” pendents, i en aquest sentit s’ha referit als centres sanitaris de Travalón i Torrellano, així com els centres educatius Verge de la Llum, La Paz de Torrellano, l’Altet i les escoles municipals infantils.

Fecha: 07/08/2023